VEGA præsenterer

**Dengue Dengue Dengue hypnotiserer dig gennem lyden af Latinamerika***Som afslutning på WEEKEND, CPH PIX' nye festivalprogram, inviterer vi til et brag af en søndagsfest i Lille VEGA den 17. november, hvor Dengue Dengue Dengue lægger lyd til dine dansemoves.*

Dengue Dengue Dengue dykker på deres kommende album, *Zenit & Nadir*, dybt ned i den afro-peruvianske musikhistorie. Kombineret med bandets hypnotiske, elektroniske produktion er det svært at holde sig fra dansegulvet.

Omdrejningspunktet for det nye album har været en udforskning af den rige musikalske arv, som efterkommerne af de tidligere afrikanske slaver i Peru besidder. Denne interesse førte til indspilning med den berømmede Ballumbrosio-familie.

Det er et musikalsk dynasti i Peru, der har holdt de afro-peruvianske musiktraditioner i live. De mestrer rytmer som landó, festejo og crioullo musik. Fremført med traditionelle danse og instrumenter som quijada’en – et skramlende perkussionsinstrument lavet af et æsels kæbeben.

Da Dengue Dengue Dengue er lige så meget et visuelt projekt som et musikalsk et, kan man ikke undgå at lægge mærke til de ikoniske masker bandet bærer. Maskerne er fyldt med referencer til traditionelle eller indfødte elementer og er på samme tid kunstneriske og futuristiske. De fungerer som en visuel repræsentation af Dengue Dengue Dengues tilgang til musikken. De spanske kunstnere Twee Muizen har lavet maskerne, som bliver brugt på den kommende tour.

Efter deres debut i 2012 har Dengue Dengue Dengue etableret sig som en regulær drivkraft på den sydamerikanske cumbia scene. Siden er deres musikalske hybrid blevet udvidet med referencer som kuduro samt zouk og senest de afro-peruvianske stilarter. Deres soniske univers får altid et strejf af latinamerikanske rytmer og bygger sig dermed op til at være hypnotisk og mørk, men samtidigt festlig og livsbekræftende.

**Fakta om koncerten:**
Dengue Dengue Dengue (PE)
Søndag d. 17. november kl. 20.00
Lille VEGA, Enghavevej 40, 1674 København V
Billetpris: 220 kr. + gebyr
Billetsalget starter i dag via vega.dk og Ticketmaster.